KOMISIJOS SPRENDIMAS
2008 m. gegužės 8 d.
kuriuo nustatomas naujas tam tikrų medžiagų, kurios turi būti įvertintos pagal Europos Parlamento ir Tarybos direktyvos 98/8/EB 16 straipsnio 2 dalyje nurodytą 10 metų darbo programą, dokumentų pateikimo terminas
(pranešta dokumentu Nr. C(2008) 1736)
(2008/423/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. gruodžio 4 d. Komisijos reglamentą (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (1), ypač į jo 12 straipsnio 3 dalies antrą pastraipą,
kadangi:
(1)
Reglamente (EB) Nr. 1451 yra nustatytas veikliųjų medžiagų, kurias reikėtų įvertinti, kad jas būtų galima įtraukti į Europos Parlamento ir Tarybos direktyvos 98/8/EB (2) I, IA arba IB priedą, sąrašas.
(2)
Iki Reglamento (EB) Nr. 1451/2007 9 straipsnyje nustatytų terminų visi dalyviai atsisakė dalyvauti arba ataskaitą rengianti vertinti paskirta valstybė narė negavo dokumentų, susijusių su kai kurių medžiagų ir (arba) produktų tipų deriniais, įtrauktais į tą sąrašą.
(3)
Todėl pagal Reglamento (EB) Nr. 1451/2007 11 straipsnio 2 dalį Komisija apie tai informavo valstybes nares. Ši informacija 2007 m. birželio 22 d. taip pat buvo paskelbta elektroninėmis priemonėmis.
(4)
Per tris mėnesius nuo tokios informacijos paskelbimo elektroniniu būdu tam tikri asmenys pagal Reglamento (EB) Nr. 1451/2007 12 straipsnio 1 dalį išreiškė norą tapti dalyviais, atsakingais už atitinkamas medžiagas ir produktų tipus.
(5)
Todėl turėtų būti nustatytas naujas šių medžiagų ir produktų tipų dokumentų pateikimo terminas.
(6)
Šiame sprendime numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nustatomas naujas priede nurodytų medžiagų ir produktų tipų dokumentų pateikimo terminas - 2009 m. birželio 30 d.
2 straipsnis
Šis sprendimas skirtas valstybėms narėms.
Priimta Briuselyje, 2008 m. gegužės 8 d.